AfriForum: Malema sê bende glo om boere te vermoor | Netwerk24
Deur Candice Bezuidenhout 15 Mei 2018 20:57
AfriForum is bekommerd daaroor dat daar die afgelope tyd al hoe meer gerugte die ronde doen oor direkte politieke betrokkenheid by plaasmoorde.
Só het Ernst Roets, adjunkhoof van AfriForum, Dinsdag in sy toespraak op die Nampo-oesdag buite Bothaville in die Vrystaat gesê.
Ernst Roets, adjunkhoof van AfriForum.Foto: Argief
"Dit kan wees dat mense jok daaroor en 'n mens moet nie alles wat mense sê, summier as die waarheid aanvaar nie, maar daar is 'n onderhoud gevoer met die leier van die 28-tronkbende wat gesê het Julius Malema, leier van die EFF, het met hulle in die tronk kom praat," sê Roets.
Hy sê Malema het volgens dié bendeleier gesê as hulle uit die tronk vrygelaat word en ooit wapens soek, hulle (die EFF) wil hê boere moet vermoor word. Volgens Roets is daar ook 'n klankopname waarin Malema glo so sê.
"Malema is genader, maar sy woordvoerder, Mbuyiseni Ndlozi, het gesê Malema is te besig om daaroor kommentaar te lewer. 'n Mens sou dink dalk is dit nie waar nie en dalk het die man gejok, maar enige redelike persoon sou, as hy daarvan beskuldig word dat hy aktief by moord betrokke is, moeite doen om dit reg te stel," sê Roets.
Hy sê hy het ook self met 'n moordenaar in die tronk gepraat wat teenoor hom erken het dat hy deel was van die ANC se militêre vleuel en dat hy glo opdrag van dié party gekry het om 'n sekere boer te vermoor.
"Hy het gesê hy is woedend, want toe hy die opdrag uitvoer en die moord pleeg, het die ANC gemaak asof hulle nie weet wie hy is nie. Dit kan wees dat hy jok, maar die punt is dat al hoe meer sulke stories die ronde begin doen," sê Roets.
Roets het afgesluit deur te sê dit kom voor of die regering dié probleem net onder die mat invee.
Roets het onlangs teruggekeer van 'n veldtog teen plaasmoorde in Amerika saam met Kallie Kriel, hoof van AfriForum.